Predkladacia správa

V súlade s Programovým vyhlásením vlády Slovenskej republiky na roky 2012 – 2016, ako aj s cieľom Národného programu aktívneho starnutia na roky 2014 – 2020 ustanoviť minimálny dôchodok Ministerstvo práce, sociálnych vecí a rodiny Slovenskej republiky predkladá vládny návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony. 

Cieľom návrhu zákona je zaviesť
-	zvýšenie sumy starobného dôchodku a invalidného dôchodku po dovŕšení dôchodkového veku na sumu minimálneho dôchodku,
-	inštitút vyrovnávacieho príplatku a 
-	rozšíriť okruh poistencov štátu o kategóriu ohrozeného alebo chráneného svedka. 

Účelom minimálneho dôchodku je zabezpečiť poistencovi v dôchodkovom veku, ktorý počas väčšiny svojho pracovného života vykonával zárobkovú činnosť, dôchodkový príjem na takej úrovni, aby nebol ako jednotlivec odkázaný na pomoc v hmotnej núdzi. Za tým účelom sa starobný dôchodok alebo invalidný dôchodok vyplácaný po dovŕšení dôchodkového veku zvýši poistencovi, ktorý získal aspoň 30 kvalifikovaných rokov dôchodkového poistenia, tak, aby jeho celkový dôchodkový príjem bol minimálne na úrovni 136 % sumy životného minima pre jednu plnoletú fyzickú osobu. 

Účelom vyrovnávacieho príplatku je čiastočne eliminovať poistencami negatívne vnímanú skutočnosť, že na základe rozdelenia Českej a Slovenskej Federatívnej republiky (ČSFR) im bol priznaný dôchodok z Českej republiky za obdobia zamestnania pred rozdelením ČSFR a dôchodok zo Slovenskej republiky za obdobia dôchodkového poistenia, resp. zabezpečenia po rozdelení ČSFR, pričom úhrn súm týchto dôchodkov je z dôvodu rozdielnych právnych úprav dôchodkového poistenia v jednotlivých štátoch po rozdelení ČSFR nižší, ako by bola suma dôchodku, ak by sa priznal poistencovi výlučne podľa právnych predpisov Slovenskej republiky s prihliadnutím na celú dobu dôchodkového poistenia, resp. zabezpečenia, tak pred, ako aj po rozdelení ČSFR. Principiálne rovnaká právna úprava, len v opačnom zmysle, bola prijatá v Českej republike. Prijatím navrhovanej právnej úpravy sa budú dôchodkové nároky dotknutých občanov bývalého spoločného štátu posudzovať principiálne rovnako. 

Ohrození svedkovia a chránení svedkovia sú z dôvodu ohrozenia ich života a zdravia v súvislosti s podaním svedeckej výpovede dlhodobo ukrývaní často aj v zahraničí a podľa potreby aj pod zmenenou identitou. Tieto osoby často nemôžu z objektívnych dôvodov vykonávať určitý čas zárobkovú činnosť (napr. z dôvodu, že nie je ukončené súdne konanie, nie sú ešte asimilované v prostredí, a pod.). Účelom navrhovanej právnej úpravy je pokryť toto obdobie dôchodkovým poistením a zabezpečiť, aby sa zhodnotilo na ich budúce dôchodkové nároky. Za tieto osoby bude platiť poistné štát v zákonom ustanovenom rozsahu.

Návrh zákona bol zaslaný prostredníctvom portálu právnych predpisov dňa 19. decembra 2014 na medzirezortné pripomienkové konanie. 

Vyhodnotenie pripomienok medzirezortného pripomienkového konania je súčasťou predkladaného materiálu. 

Návrh zákona nebol predmetom vnútrokomunitárneho pripomienkového konania.

Návrh zákona je v súlade s Ústavou Slovenskej republiky, s ostatnými zákonmi, s medzinárodnými zmluvami a inými medzinárodnými dokumentmi, ktorými je Slovenská republika viazaná.

 Vplyv návrhu zákona na rozpočet verejnej správy, na podnikateľské prostredie, na hospodárenie obyvateľstva, na sociálnu exklúziu, rovnosť príležitostí a rodovú rovnosť, na zamestnanosť, na životné prostredie a na informatizáciu spoločnosti je uvedený v doložke vybraných vplyvov.

Účinnosť zákona sa navrhuje od 1. júla 2015, okrem ustanovení týkajúcich sa vyrovnávacieho príplatku, pri ktorých sa navrhuje, aby nadobudli účinnosť až 1. januára 2016. Dôvodom neskoršieho nadobudnutia účinnosti ustanovení týkajúcich sa vyrovnávacieho príplatku je skutočnosť, že nárok na minimálny dôchodok, vyrovnávací príplatok ako i vianočný príspevok sa budú vzájomne ovplyvňovať a pri rozhodovaní o ich nároku by sa museli v prvom rade zistiť všetky rozhodujúce skutočnosti na každú dávku osobitne v rovnakom časovom období po 1. júli 2015, čo by bolo administratívne veľmi náročné pre Sociálnu poisťovňu.